**Tiszavasvári Város Önkormányzata Képviselő-testületének**

**14/2024. (V.31.) önk. rendelete**

***a járóbeteg nem szakorvosi feladatellátás költségvetési szerv általi átvételéről és a Tiva-Szolg Nonprofit Kft. államháztartási törvény alapján történő megszüntetéséről* szóló**

**10/2024. (IV.2.) önkormányzati rendelet**

**hatályon kívül helyezéséről**

Tiszavasvári Város Önkormányzata Képviselő-testülete az államháztartásról szóló 2011. évi CXCV. törvény 109. (6a) bekezdésében kapott felhatalmazás alapján, az államháztartásról szóló 2011. évi CXCV. törvény 11/A. § (2) bekezdésében és 111/R. §-ában, az egészségügyről szóló 1997. évi CLIV. törvény 152. § (3) bekezdésében meghatározott és Magyarország Alaptörvénye 32. cikk (2) bekezdésében meghatározott feladatkörében eljárva a következőket rendeli el:

**1.§**

Hatályát veszti a járóbeteg nem szakorvosi feladatellátás költségvetési szerv általi átvételéről és a Tiva-Szolg Nonprofit Kft. államháztartási törvény alapján történő megszüntetéséről szóló 10/2024. (IV.2.) önkormányzati rendelet.

**2.§**

Ez a rendelet a kihirdetését követő napon lép hatályba.

Tiszavasvári, 2024. május 30.

**Szőke Zoltán Dr. Kórik Zsuzsanna**

**polgármester jegyző**

**A rendelet kihirdetve:** 2024. május 31-én

**Dr. Kórik Zsuzsanna**

**jegyző**

**INDOKOLÁS**

***a járóbeteg nem szakorvosi feladatellátás költségvetési szerv általi átvételéről és a Tiva-Szolg Nonprofit Kft. államháztartási törvény alapján történő megszüntetéséről* szóló 10/2024. (IV.2.) önkormányzati rendelet hatályon kívül helyezéséről**

**szóló**

**14/2024. (V.30.) önkormányzati rendelethez**

**Általános indokolás**

A kötelező egészségbiztosítás ellátásairól szóló 1997. évi LXXXIII. törvény 30. §-a 2023. július 7. napjával az alábbi (1a) bekezdéssel egészült ki:

*„(1a) Törvény eltérő rendelkezése hiányában a helyi önkormányzat által biztosított járóbeteg-szakellátás nyújtására az* ***egészségbiztosítás keretében csak költségvetési szervként működő egészségügyi intézménnyel köthető finanszírozási szerződés****.”*

Az egészségügyről szóló 1997. évi CLIV. törvény (továbbiakban: Eütv.) 152. §-a a következő (4) bekezdéssel egészült ki 2023. július 7. napjával:

*„(4)* ***A helyi önkormányzat járóbeteg-szakellátást nyújtó egészségügyi intézményt kizárólag költségvetési szervként hozhat létre és működtet****het.”*

Az Eütv. a következő 244/K. §-sal egészül ki:

*„244/K. § (1)* ***A települési önkormányzat legkésőbb 2024. június 30. napjáig köteles gondoskodni arról, hogy a tulajdonában álló gazdasági társasági formában működő járóbeteg-szakellátó egészségügyi intézmények a 152. § (4) bekezdésének megfelelően kizárólag költségvetési szervként működjenek tovább.***

Az önkormányzati tulajdonú gazdasági társaságok önkormányzati feladatellátásának **költségvetési szerv által történő átvételének szabályairól** az **államháztartásról szóló 2011. évi CXCV. törvény (továbbiakban: Áht.) 9/A. címe rendelkezik**.

**Az Áht. 11/A. § (2) bekezdése értelmében a helyi önkormányzat képviselő-testülete az önkormányzati feladat költségvetési szerv általi átvételéről és a társaság e törvény alapján történő megszüntetéséről önkormányzati rendelettel dönt.**

**Részletes indokolás**

**1. §**

**Áht. 111/R. §  (1) Az egészségügyről szóló 1997. évi CLIV. törvény 244/K. § (1) bekezdése szerinti járóbeteg-szakellátási feladatátalakítás tekintetében, ha a 11/A. § (1) bekezdése szerinti gazdasági társaság járóbeteg-szakellátási feladat mellett egyéb feladatot is ellát, a gazdasági társaság megszüntetésére nem kerül sor.**

**(2) Az (1) bekezdést a folyamatban lévő járóbeteg-szakellátási feladatellátások költségvetési szerv általi átvétele esetében is alkalmazni kell.**

**Fenti módosítás törvényi indokolása az alábbi:**

Az állami, valamint **önkormányzati tulajdonú gazdasági társaságok** állami, valamint **önkormányzati feladatellátásának** **költségvetési szerv által történő átvétele** megvalósulásával kapcsolatban **jogalkalmazói visszajelzések alapján** egyes esetekben **nehézségként** merül fel, hogy miként kell eljárni, ha **az érintett gazdasági társaság olyan többlet feladatot is ellát,** amelyre a költségvetési szerv által történő feladatátvétel nem vonatkozik. A **módosítás ezt a helyzetet rendezi annak érdekében, hogy az átadásra nem kerülő feladat további ellátása is megfelelően biztosított legyen**.

A módosítás **2024. május 10. napjától hatályos**, és azt jelenti, hogy a cégjogi jogutódlás lefolytatását követően, miután a Tiva-Szolg Kft. átadná a fizioterápia ellátást a Kornisné Központnak, **már nincs törvényi lehetőség az Áht. alapján, egyszerűsített módon megszüntetni a kiüresedő Tiva-Szolg Kft-t.** A **megszüntetésre csak a végelszámolás szabályait lehetne alkalmazni**, ami bonyolultabb, hosszabb folyamat, és értelmét is veszti tekintettel arra, hogy **a feladatellátás átadására vonatkozó törvényi kötelezettség sem áll fenn.**

**A fentiek alapján a Képviselő-testület visszavonka a fizioterápia feladatellátás átadásával kapcsolatos döntéseit, hiszen a Tiva-Szolg. Kft keretein belül továbbra is hatékonyan működtethető a szolgáltatás. A szétválási folyamattal összefüggően felmerülő többletmunka – pl. jogutódlás átvezetése a szerződéseken, több száz munkavállaló munkaügyi dokumentumainak módosítása, végelszámolási folyamat lefolytatása – jogszabályi kötelezés hiányában különösen aránytalan terhet jelentene.**

2. §

A rendelet hatályba lépéséről rendelkezik.